༄༅། །མཚུངས་མེད་མ་ཞེས་བྱ་བའི་གསོལ་འདེབས་
བཞུགས་སོ། །
༄༅། །ཨོཾ་གུ་རུ་བུདྡྷ་བོ་བྷི་སཏེ་བྷྱོཿ་ན་མོ་ན་མཿ དུས་གསུམ་རྒྱལ་བ་དུས་གསུམ་གཟིགས་
པ་ཡི། །ཡེ་ཤེས་སྐུ་མངའ་མཁྱེན་རབ་ཐུགས་རྗེ་དང༌། །མཐུ་སྟོབས་རང་བཞིན་ཆོས་རྗེ་
ཡབ་སྲས་སོགས། །བླ་མ་སངས་རྒྱས་རིགས་ལྡན་རྣམས་ལ་འདུད། །ཐུབ་བསྟན་ཀུ་མུད་
རྣམ་པར་འཕེལ་བགྱིད་སླད། །མགོན་ཁྱེད་ཀུན་དའི་གཉེན་དང་མཚུངས་པ་ལགས། །ཡོན་
ཏན་ཆ་ཤས་ ཡོངས་ ཡེ་ འགྲིབ་ མེད་པས། །ཤིན་ཏུ་མཚུངས་པ་ཉིད་ཀྱང་མ་ལགས་སོ། །
དུས་འཁོར་ཆུ་སྐྱེས་ཚལ་རབ་འཕེལ་བགྱིད་སླད། །མགོན་ཁྱེད་ཉིན་མོར་བྱེད་དང་མཚུངས་
པ་ལགས། །སེམས་ཀྱི་གདུང་བ་ཉེ་བར་ཞི་མཛད་པས། །ཤིན་ཏུ་མཚུངས་པ་ཉིད་ཀྱང་མ་
ལགས་སོ། །ཟླ་བ་ཉི་མ་གསོལ་བར་མཛད་པའི་སླད། །མགོན་ཁྱེད་སྒྲ་གཅན་འཛིན་དང་
མཚུངས་པ་ལགས། །ལན་གཅིག་ཙམ་ཡང་ཡོང་ཡེ་མི་གཏོང་བས། །ཤིན་ཏུ་མཚུངས་པ་
ཉིད་ཀྱང་མ་ལགས་སོ། །དགེ་བའི་ལོ་ཏོག་རྣམ་པར་འཕེལ་བགྱིད་སླད། །མགོན་ཁྱེད་ཆར་
སྤྲིན་ཆེ་དང་མཚུངས་པ་ལགས། །སྲིད་པའི་ཆུ་བོ་སྐེམས་པར་མཛད་པས་ན། །ཤིན་ཏུ་
མཚུངས་ པ་ ཉིད་ ཀྱང་ མ་ ལགས་སོ། །སྡིག་པའི་ལྗན་ལྗིན་མ་ལུས་བསྲེག་བགྱིད་སླད། །
མགོན་ཁྱེད་དུས་མཐའི་མེ་དང་མཚུངས་པ་ལགས། །ཐུགས་རྗེའི་རླན་དང་ཡོང་ཡེ་མ་བྲལ་
བས། །ཤིན་ཏུ་མཚུངས་པ་ཉིད་ཀྱང་མ་ལགས་སོ། །སྒྲིབ་པའི་སྤྲིན་ཚོགས་རྣམ་པར་འཐོར་
བའི་སླད། །མགོན་ཁྱེད་མི་བཟད་རླུང་དང་མཚུངས་པ་ལགས། །ཆོས་ཀྱི་དབྱིངས་ལས་ནམ་
331

ཇོ་ནང་དཔེ་ཚོགས།
སྤྱིའི་དེབ་ཞེ་གསུམ་པ།
།
ཡང་མི་གཡོ་བས། །ཤིན་ཏུ་མཚུངས་པ་ཉིད་ཀྱང་མ་ལགས་སོ། །སྐྱེ་དགུའི་ཉེར་འཚོ་དམ་
པའི་གཞིར་གྱུར་སླད། །མགོན་ཁྱེད་འཛིན་མའི་གཞི་དང་མཚུངས་པ་ལགས། །ལྷར་བཅས་
འགྲོ་བའི་བླ་ན་མཆིས་པས་ན། །ཤིན་ཏུ་མཚུངས་པ་ཉིད་ཀྱང་མ་ལགས་སོ། །སེམས་ཀྱི་དྲི་
མ་རྣམ་པར་སྦྱོང་བའི་སླད། །མགོན་ཁྱེད་ཆུ་བོའི་རྒྱུན་དང་མཚུངས་པ་ལགས། །ཉོན་མོངས་
ཚང་ཚིང་མ་ལུས་བསྲེག་པས་ན། །ཤིན་ཏུ་མཚུངས་པ་ཉིད་ཀྱང་མ་ལགས་སོ། །དགེ་བའི་
མེ་ཏོག་ཡལ་འདབ་རྒྱས་པའི་སླད། །མགོན་ཁྱེད་ལྗོན་ཤིང་ཆེ་དང་མཚུངས་པ་ལགས།
མཚན་མའི་རླུང་གིས་ནམ་ཡང་མི་གཡོ་བས། །ཤིན་ཏུ་མཚུངས་པ་ཉིད་ཀྱང་མ་ལགས་སོ། །
དངོས་གྲུབ་ཆུ་བོའི་རྒྱུན་ཀུན་འདུས་པའི་སླད། །མགོན་ཁྱེད་རྒྱ་མཚོ་ ཆེ་ དང་མཚུངས་པ་
ལགས། །སྲིད་པའི་རླན་དང་བྲལ་བ་ཉིད་ཀྱིས་ན། །ཤིན་ཏུ་མཚུངས་པ་ཉིད་ཀྱང་མ་ལགས་
སོ། །ཉི་ཁྲི་ཆིག་སྟོང་དྲུག་བརྒྱའི་སྲོག་གཅོད་སླད། །མགོན་ཁྱེད་དཔའ་བོ་ཆེ་དང་མཚུངས་པ་
ལགས། །འགྲོ་ཀུན་ཐམས་ཅད་བུ་གཅིག་ལྟར་དགོངས་པས། །ཤིན་ཏུ་མཚུངས་པ་ཉིད་
ཀྱང་མ་ལགས་སོ། །གཞན་གྱི་ནོར་མཆོག་དགའ་མ་ཉེར་བསྟེན་སླད། །མགོན་ཁྱེད་འདོད་
ལྡན་ངག་དང་མཚུངས་པ་ལགས། །སྡིག་བྲལ་ཚངས་སྤྱོད་བརྟུལ་ཞུགས་མཐར་ཕྱིན་པས། །
ཤིན་ཏུ་མཚུངས་པ་ཉིད་ཀྱང་མ་ལགས་སོ། །འཇིགས་མེད་བརྟན་པའི་རྩལ་དང་ལྡན་པའི་
སླད། །མགོན་ཁྱེད་རི་དྭགས་དབང་དང་མཚུངས་པ་ལགས། །འགྲོ་བ་དྲུག་ལས་རིང་དུ་
འཕགས་པས་ན། །ཤིན་ཏུ་མཚུངས་པ་ཉིད་ཀྱང་མ་ལགས་སོ། །སྲིད་པའི་འདམ་དུ་སྲིད་
པས་མ་གོས་སླད། །མགོན་ཁྱེད་འདམ་སྐྱེས་མཆོག་དང་མཚུངས་པ་ལགས། །ཉེས་པའི་
མཚན་མོས་ཟུམ་པ་ཡོད་མེད་པས། །ཤིན་ཏུ་མཚུངས་པ་ཉིད་ཀྱང་མ་ལགས་སོ། །ཡིད་ཀྱི་
མུན་པ་དྲུངས་ནས་འབྱིན་པའི་ སླད། །མགོན་ཁྱེད་སྒྲོན་མ་ཆེ་དང་མཚུངས་པ་ལགས། །
རྟོག་པའི་རླུང་གིས་བསྐྱོད་པར་མི་ནུས་པས། །ཤིན་ཏུ་མཚུངས་པ་ཉིད་ཀྱང་མ་ལགས་སོ། །
332

ཀུན་མཁྱེན་རྟོན་པ་བཞི་ལྡན།
པོད་བཅུ་པ།
མཚུངས་མེད་མ་ཞེས་བྱ་བའི་གསོལ་འདེབས།
འགྲོ་ལ་བྱམས་པས་རྗེས་སུ་སྐྱོང་བའི་སླད། །མགོན་ཁྱེད་ཕ་མ་གཉེན་དང་མཚུངས་པ་ལགས། །
ཀུན་ལ་ཉེ་རིང་ཆགས་སྡང་མི་མངའ་བས། །ཤིན་ཏུ་མཚུངས་པ་ཉིད་ཀྱང་མ་ལགས་སོ། །
འཇིག་རྟེན་ལོང་བ་རྣམ་པར་འདྲེན་པའི་སླད། །མགོན་ཁྱེད་དམིགས་བུ་བཟང་དང་མཚུངས་པ་
ལགས། །རྟོག་མེད་སྤྲོས་མེད་ལམ་ནས་ཁྲིད་པས་ན། །ཤིན་ཏུ་ མཚུངས་པ་ཉིད་ཀྱང་མ་
ལགས་སོ། །ཀུན་རྟོག་རབ་རིབ་སེལ་བར་བགྱིད་པའི་སླད། །མགོན་ཁྱེད་མིག་ཐུར་མཁན་
དང་མཚུངས་པ་ལགས། །ལན་དང་རྣམ་པར་སྨིན་ལ་མི་རེ་བས། །ཤིན་ཏུ་མཚུངས་པ་ཉིད་
ཀྱང་མ་ལགས་སོ། །ཉོན་མོངས་ནད་རྣམས་འཇོམས་པར་མཛད་པའི་སླད། །མགོན་ཁྱེད་
སྨན་པ་ཆེ་དང་མཚུངས་པ་ལགས། །སྐྱེ་དང་རྒ་དང་འཆི་བ་མེད་མཛད་པས། །ཤིན་ཏུ་མཚུངས་
པ་ཉིད་ཀྱང་མ་ལགས་སོ། །རྣམ་འཕྲུལ་དུ་མ་སོ་སོར་སྟོན་པའི་སླད། །མགོན་ཁྱེད་སྒྱུ་མ་
མཁན་དང་མཚུངས་པ་ལགས། །རྫ་ས་དང་སྔགས་ཀྱི་མཐུ་ལ་མི་ལྟོས་པས། །ཤིན་ཏུ་མཚུངས་
པ་ཉིད་ཀྱང་མ་ལགས་སོ། །ཐུགས་རྗེས་གཞན་གྱི་དོན་ལ་གཡོ་བའི་སླད། །མགོན་ཁྱེད་
ཟློས་གར་མཁན་དང་མཚུངས་པ་ལགས། །ཀུན་ནས་ཉོན་མོངས་དྲི་མས་མ་གོས་པས། །
ཤིན་ཏུ་མཚུངས་པ་ཉིད་ཀྱང་མ་ལགས་སོ། །གཞན་སྣང་ནམ་མཁར་སྐྱེ་ཞིང་འཇིག་པའི་
སླད། །ཁྱེད་སྐུ་དབང་པོའི་གཞུ་དང་མཚུངས་པ་ལགས། །ཐུགས་རྗེའི་དབང་གིས་ཅིར་ཡང་
སྟོན་པས་ན། །ཤིན་ཏུ་མཚུངས་པ་ཉིད་ཀྱང་མ་ལགས་སོ། །ཀུན་ཏུ་སྣང་ཡང་གནས་ལས་
མི་གཡོའི་སླད། །ཁྱེད་སྐུ་ཚངས་པ་ཆེ་དང་མཚུངས་པ་ལགས། །སྲིད་པའི་རྩེ་མོ་ལས་ཀྱང་
འདས་པས་ན། །ཤིན་ཏུ་མཚུངས་པ་ཉིད་ཀྱང་མ་ལགས་སོ། །གཅིག་ལས་དུ་མའི་གཟུགས་
སུ་འཆད་པའི་སླད། །ཁྱེད་སྐུ་ཆུ་ཟླའི་གཟུགས་དང་མཚུངས་པ་ལགས། །འགྱུར་མེད་བདེ་
བ་ཆེན་པོས་ལེགས་གང་པས། །ཤིན་ཏུ་མཚུངས་པ་ཉིད་ཀྱང་མ་ལགས་སོ། །འཚེ་བ་སེལ་
ཞིང་བག་ཡོད་བགྱིད་པའི་སླད། །ཁྱེད་གསུང་ལྷ་ཡི་རྔ་དང་མཚུངས་པ་ལགས། །ས་འོག་
333

ཇོ་ནང་དཔེ་ཚོགས།
སྤྱིའི་དེབ་ཞེ་གསུམ་པ།
འཇིག་རྟེན་ཀུན་ཏུའང་སོང་བས་ན། །ཤིན་ཏུ་མཚུངས་པ་ཉིད་ཀྱང་མ་ལགས་སོ། །གཏི་
མུག་གཉིད་ལས་སློང་བར་མཛད་པའི་སླད། །ཁྱེད་གསུང་འབྲུག་གི་ སྒྲ་དང་མཚུངས་པ་
ལགས། །ཆོས་དོན་རྣམ་ངེས་ལུང་དུ་སྟོན་པས་ན། །ཤིན་ཏུ་མཚུངས་པ་ཉིད་ཀྱང་མ་ལགས་སོ། །
གདུལ་བྱའི་རྐྱེན་དང་འཚམ་པར་གྲགས་པའི་སླད། །ཁྱེད་གསུང་བྲག་ཆའི་ཆ་དང་མཚུངས་
པ་ལགས། །རྒྱུ་མེད་པར་ཡང་མཉེས་གཤིན་བརྩེར་ལྡན་པས། །ཤིན་ཏུ་མཚུངས་པ་ཉིད་
ཀྱང་མ་ལགས་སོ། །འགྲོ་ཀུན་རང་རང་སྐད་དུ་གོ་བའི་སླད། །ཁྱེད་གསུང་འགྲོ་ཀུན་སྐད་
དང་མཚུངས་པ་ལགས། །སྨྲ་བསམ་བརྗོད་མེད་ངང་ལས་མི་གཡོ་བས། །ཤིན་ཏུ་མཚུངས་
པ་ཉིད་ཀྱང་མ་ལགས་སོ། །ཀུན་ལ་ཁྱབ་ཅིང་ཀུན་རྟོག་མི་མངའི་སླད། །ཁྱེད་ཐུགས་ནམ་
མཁའི་དབྱིངས་ དང་ མཚུངས་ པ་ ལགས། །སྒྱུ་མ་ཆེན་མོའི་གར་གྱིས་རབ་དགྱེས་པས། །
ཤིན་ཏུ་མཚུངས་པ་ཉིད་ཀྱང་མ་ལགས་སོ། །མཚན་མའི་རླུང་གིས་བསྐྱོད་པར་མི་ནུས་སླད། །
ཁྱེད་ཐུགས་ ལྷ་ ཡི་ རི་ དང་མཚུངས་པ་ལགས། །རྣམ་པ་ཀུན་ལྡན་རྣམ་པ་མེད་པས་ན། །
ཤིན་ཏུ་མཚུངས་པ་ཉིད་ཀྱང་མ་ལགས་སོ། །བརྟན་ཞིང་དུལ་བའི་ངང་ཚུལ་བརྙེས་པའི་སླད།
ཁྱེད་ཐུགས་གླང་པོའི་མཆོག་དང་མཚུངས་པ་ལགས། །ལྟ་ངན་སེང་གེའི་ཚོགས་ཀུན་ཚར་
གཅོད་པས། །ཤིན་ཏུ་མཚུངས་པ་ཉིད་ཀྱང་མ་ལགས་སོ། །རྣམ་པར་མི་རྟོག་འོད་གསལ་
རྒྱས་པའི་སླད། །ཁྱེད་ཐུགས་ཉི་མའི་འོད་དང་མཚུངས་པ་ལགས། །འདུས་མ་བྱས་ཤིང་
མཁའ་དབྱིངས་ཀུན་ཁྱབ་པས། །ཤིན་ཏུ་མཚུངས་པ་ཉིད་ཀྱང་མ་ལགས་སོ། །བེམས་མིན་
གཟུགས་བརྙན་སོ་སོ་རང་རིག་སླད། །ཁྱེད་ཐུགས་པྲ་ཕབ་བརྒྱད་དང་མཚུངས་པ་ལགས། །
རྒྱུ་རྐྱེན་རྟེན་འབྲེལ་ཆོས་ལས་རབ་འདས་པས། །ཤིན་ཏུ་མཚུངས་པ་ཉིད་ཀྱང་མ་ལགས་སོ། །
བདེ་བ་ཆེན་པོ་སོ་སོ་རང་རིག་སླད། །ཁྱེད་ཐུགས་དབང་པོའི་བདེ་དང་མཚུངས་པ་ལགས། །
འཕོ་བའི་ཁག་ཆགས་རིང་དུ་སྤངས་པས་ན། །ཤིན་ཏུ་མཚུངས་པ་ཉིད་ཀྱང་མ་ལགས་སོ། །
334

ཀུན་མཁྱེན་རྟོན་པ་
པོད་བཅུ་པ།
་བཞི་ལྡན།
མཚུངས་མེད་མ་ཞེས་བྱ་བའི་གསོལ་འདེབས།
འཕོ་བས་མི་ཕྱེད་གཞོམ་དུ་མེད་པའི་སླད། །ཁྱེད་ཐུགས་རྡོ་རྗེ་མཆོག་དང་མཚུངས་པ་ལགས། །
ཆ་མེད་ཀུན་འགྲོ་ཀུན་ལ་ཁྱབ་པས་ན། །ཤིན་ཏུ་མཚུངས་པ་ཉིད་ཀྱང་མ་ལགས་སོ། །རྟོག་
པ་མེད་བཞིན་འགྲོ་བའི་རེ་སྐོང་སླད། །ཁྱེད་མཛད་རིན་ཆེན་མཆོག་དང་མཚུངས་པ་ལགས། །
བྱང་ཆུབ་གསུམ་གྱི་དཔལ་ཡང་རྩོལ་མཛད་པས། །ཤིན་ཏུ་མཚུངས་པ་ཉིད་ཀྱང་མ་ལགས་
སོ། །གདུལ་བྱའི་བསམ་པ་ཡོངས་སུ་རྫོགས་བགྱིད་སླད། །ཁྱེད་མཛད་དཔག་བསམ་ཤིང་
དང་མཚུངས་པ་ལགས། །རྣམ་དག་བསླབ་གསུམ་ནོར་མང་རྩོལ་མཛད་པས། །ཤིན་ཏུ་མཚུངས་
པ་ཉིད་ཀྱང་མ་ལགས་སོ། །སེམས་པ་མེད་ཀྱང་གཞན་ཕན་བསྒྲུབ་པའི་སླད། །ཁྱེད་མཛད་
བུམ་པ་བཟང་དང་མཚུངས་པ་ལགས། །ཡུལ་དུས་གནས་སྐབས་ཀུན་ཏུ་ཁྱབ་པས་ན། །
ཤིན་ཏུ་མཚུངས་པ་ཉིད་ཀྱང་མ་ལགས་སོ། །མཚུངས་མེད་ཁྱེད་ལ་མཚུངས་པའི་དཔེ་སྦྱར་
ཡང་། །ཤིན་ཏུ་མཚུངས་པའི་དཔེ་ནི་འགའ་མ་མཆིས། །ཆ་ཙམ་མཚུངས་པའི་དཔེ་ནི་འཇིག་
རྟེན་ན། །འདུས་བྱས་འདུས་མ་བྱས་ཀྱི་ཆོས་ཀུན་ལགས། །བསམ་གྱིས་མི་ཁྱབ་བགྲང་བ་
ལས་འདས་པའི། །ཡོན་ཏན་ཀུན་རྫོགས་ཉེས་པ་མཐའ་དག་དང་། །བྲལ་བ་ཁྱེད་ཀྱི་ཞབས་
ལ་རྩེ་གཅིག་ཏུ། །དད་དང་གུས་པའི་གཙུག་གི་ནོར་བུས་འདུད། །ལུས་ངག་ཡིད་དང་རྫ་ས་
ཀྱི་མཆོད་པ་དང་། །རྣམ་དག་བསྒྲུབ་པའི་མཆོད་པས་ཁྱེད་མཆོད་ཅིང་། །བག་མེད་དབང་
གིས་ཉེས་པ་གང་དང་གང་། །བགྱིས་པ་དེ་ཀུན་རབ་གནོད་འགྱོད་པས་བཤགས། །དགེ་
ཚོགས་སྒྲུབ་པ་གང་དང་གང་བགྱིས་པ། །དེ་དང་དེ་ལ་དགའ་བས་རྗེས་ཡི་རང་། །ཆོས་རྗེ་
རྣམས་ཀྱི་ཆོས་ཀྱི་འཁོར་ལོ་ནི། །མཁའ་མཉམ་འགྲོ་ལ་རྟག་ཏུ་བསྐོར་བར་གསོལ། །མྱ་ངན་མི་
འདའ་འཁོར་བ་ཇི་སྲིད་དུ། །བཞུགས་ནས་གཞན་དོན་མཛད་པར་གསོལ་བ་འདེབས། །
དགེ་བ་འདི་དང་དགེ་བའི་རྩ་བ་གཞན། །མ་ལུས་བྱང་ཆུབ་ཆེན་པོའི་ཕྱིར་བསྔོའོ། །ཆོས་
རྗེ་བླ་མ་རྒྱལ་བ་རྒྱལ་སྲས་བཅས། །འཕགས་པ་རྣམས་ཀྱི་བྱིན་རླབས་ཐུགས་རྗེ་དང་། །
335

ཇོ་ནང་དཔེ་ཚོགས།
སྤྱིའི་དེབ་ཞེ་གསུམ་པ།
བདག་གི་དད་གུས་བསམ་པ་དག་པའི་མཐུས། །བསྔོ་བའི་རྒྱལ་པོ་མཆོག་འདི་གྲུབ་གྱུར་
ཅིག ། །དེ་ལྟར་ མི་ ཤེས་ བླུན་ པོའི་ཚིག་དག་གིས། །བསྟོད་འོས་བསྟོད་པ་ལྡབ་ལྡིབ་གང་
སྨྲས་པ། །དེ་ནི་བླ་མའི་བྲན་གྱུར་སྙོམ་ལས་ཅན། །ཀུན་རྨོངས་གྱུར་ཀྱང་ཤེས་རབ་མིང་
ཅན་ལགས།། །།མདྒ་ལཾ། བྷ་ཝན་ཏུ།
(མ་དཔེ་ནི་འབྲས་གནས་བཅུའི་དཔེ་རྙིང་ཕྱི་ལ། ༡༥༤ དབུ་ཅན་བྲིས་མ་དང་འཛམ་ཐང་པར་མ་ཡིན།)
336

ཀུན་མཁྱེན་རྟོན་པ་བཞི་ལྡན།
པོད་བཅུ་པ།
སྙིང་པོ་རབ་གསལ་ཞེས་བྱ་བའི་གསོལ་འདེབས།
།